CELEX: 52021PC0678
Language: hu
Date: 2021-10-27
Title: Javaslat A TANÁCS HATÁROZATA a Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) égisze alatt a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a települési szennyvíz és szennyvíziszap kezelésére vonatkozó regionális tervek elfogadásáról szóló határozat elfogadásával kapcsolatban az Unió által képviselendő álláspontról

EURÓPAI BIZOTTSÁG
            Brüsszel, 2021.10.27.
            COM(2021) 678 final
            2021/0355(NLE)
            
            Javaslat
            A TANÁCS HATÁROZATA
            a Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) égisze alatt a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a települési szennyvíz és szennyvíziszap kezelésére vonatkozó regionális tervek elfogadásáról szóló határozat elfogadásával kapcsolatban az Unió által képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya a Földközi-tenger tengeri környezetének és partvidékének szennyezés elleni védelméről szóló egyezmény (a továbbiakban: Barcelonai Egyezmény) és jegyzőkönyvei részes feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a továbbiakban: a szárazföldi eredetű szennyezésről szóló jegyzőkönyv) 15. cikke keretében a települési szennyvíz és szennyvíziszap kezelésére vonatkozó regionális tervek elfogadásáról szóló határozattal kapcsolatban az Unió által képviselendő álláspont.
            
            
               2.A javaslat háttere
            
            
               2.1.A Földközi-tenger tengeri környezetének és partvidékének szennyezés elleni védelméről szóló egyezmény és jegyzőkönyvei
            
            
               A Földközi-tengerre vonatkozó legfontosabb jogilag kötelező erejű multilaterális regionális környezetvédelmi megállapodást a földközi-tengeri cselekvési terv keretében elfogadott Barcelonai Egyezmény és annak hét jegyzőkönyve alkotja.
            
            
               A Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a továbbiakban: a szárazföldi eredetű szennyezésről szóló jegyzőkönyv) a Barcelonai Egyezmény hét jegyzőkönyvének egyike. Célja megfelelő intézkedések révén megelőzni, enyhíteni és a lehető legnagyobb mértékben megszüntetni a Földközi-tenger hulladékok és egyéb anyagok lerakásával okozott szennyezését.
            
            
               Az Európai Unió a szárazföldi eredetű szennyezésről szóló (módosított) jegyzőkönyv
                  1
                részes fele. 
            
            
               2.2.A Barcelonai Egyezmény és jegyzőkönyvei részes feleinek ülése  
            
            
               A Barcelonai Egyezmény és jegyzőkönyvei részes feleinek ülésein az Egyezmény és a jegyzőkönyvek részes feleit képviselő miniszterek és vezető tisztviselők vesznek részt. A részes felek találkozójára 2021. december 7. és 10. között a törökországi Antalyában kerül sor.
            
            
               A Barcelonai Egyezmény 25. cikkének megfelelően az Európai Unió (a továbbiakban: EU) az Egyezményben és annak egy vagy több jegyzőkönyvében részes tagállamai számával egyenlő számú szavazattal gyakorolja szavazati jogát. Az EU nem szavaz abban az esetben, ha tagállamai gyakorolják saját szavazati jogukat, és fordítva. 
            
            
               A szárazföldi eredetű szennyezésről szóló jegyzőkönyv 15. cikkének (1) bekezdése szerint a cselekvési tervek, programok és intézkedések elfogadásáról szóló határozatokat a jelenlévő és szavazó részes felek kétharmados többségének támogatásával kell meghozni. 
            
            
               2.3.A Barcelonai Egyezmény és jegyzőkönyvei részes feleinek 22. ülésén elfogadandó jogi aktus
            
            
               A Barcelonai Egyezmény és jegyzőkönyvei részes feleinek a szárazföldi eredetű szennyezésről szóló jegyzőkönyv 15. cikke keretében jóvá kell hagyniuk a települési szennyvíz és szennyvíziszap kezelésével kapcsolatos regionális tervek elfogadásáról szóló határozatot (a továbbiakban: tervezett jogi aktus).
            
            
               A tervezett jogi aktus célja két regionális terv elfogadása: egy a települési szennyvíz kezeléséről szóló jelenlegi regionális terv több aspektusát korszerűsítő regionális terv, valamint egy a szennyvíziszap kezelésére vonatkozó új regionális terv (a továbbiakban együttesen: regionális tervek). 
            
            
               A regionális tervek a szárazföldi eredetű szennyezésről szóló jegyzőkönyv 15. cikkének (3) bekezdésével összhangban kötelező érvényűek lesznek az Unióra nézve. 
            
            
               3.Az Unió által képviselendő álláspont
            
            
               A települési szennyvíz kezelésére vonatkozóan elfogadni szándékozott regionális terv a BOI5 csökkentése tekintetében lényeges javulást jelent a korábbi regionális tervhez képest. A kibocsátási határértékeket kiterjeszti a kezelt szennyvíz által kibocsátott legfontosabb szennyező anyagokra, beleértve a visszanyert és az ipari szennyvizet is.
            
            
               A szennyvíziszap kezelésére vonatkozó új regionális terv keretében javasolt intézkedések a következőkre terjednek ki: a szennyvíziszap különböző felhasználási módjai; a mezőgazdasági felhasználású bioszolidok patogéntartalmára és nehézfémeire vonatkozó határértékek; az iszap energia/tápanyag-visszanyerésre való felhasználásával kapcsolatos szempontok; valamint a szennyvíztisztító telepekről származó szennyvíziszap minőségének nyomon követése.
            
         
         
            
               A tervezett javaslat jogilag kötelező erejű hatásaira tekintettel meg kell határozni az Unió álláspontját.  
            
            
               A javaslat összhangban van a zöld megállapodás keretében a környezetszennyezés csökkentésére és a környezetvédelem javítására irányuló uniós törekvésekkel. Ezért javasolt, hogy az Unió támogassa a tervezett jogi aktus elfogadását.
            
            
               4.Jogalap
            
            
               4.1.Eljárási jogalap
            
            
               4.1.1.Általános elvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. 
            
            
               4.1.2.A jelen esetre történő alkalmazás
            
            
               A Barcelonai Egyezmény és jegyzőkönyvei részes feleinek ülése egy megállapodással, a Barcelonai Egyezménnyel létrehozott szerv.
            
            
               A tervezett jogi aktus a szárazföldi eredetű szennyezésről szóló jegyzőkönyv 15. cikke keretében a települési szennyvíz és szennyvíziszap kezelésére vonatkozó regionális terveket fogad el, ezért elfogadásával joghatással bíró jogi aktus jön létre. 
            
            
               A tervezett jogi aktus nem egészíti ki és nem módosítja a Barcelonai Egyezmény és jegyzőkönyvei intézményi keretét.
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
               4.2.Anyagi jogalap
            
            
               4.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               4.2.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a környezet védelmével kapcsolatos.
            
            
               Ezért a javasolt határozat anyagi jogalapja az EUMSZ 192. cikkének (1) bekezdése.
            
            
               4.3.Következtetés
            
            
               A javasolt határozat jogalapja az EUMSZ 192. cikkének (1) bekezdése, összefüggésben az EUMSZ 218. cikkének (9) bekezdésével.
            
         
         
            
               2021/0355 (NLE)
            
            
               Javaslat
            
            
               A TANÁCS HATÁROZATA
            
            
               a Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) égisze alatt a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a települési szennyvíz és szennyvíziszap kezelésére vonatkozó regionális tervek elfogadásáról szóló határozat elfogadásával kapcsolatban az Unió által képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A Földközi-tenger szárazföldi forrásokból és tevékenységekből származó szennyezés elleni védelméről szóló módosított jegyzőkönyvet (a továbbiakban: a szárazföldi eredetű szennyezésről szóló jegyzőkönyv) az Unió az 1999/801/EK tanácsi határozattal
                  2
                kötötte meg, és az 2008. május 11-én lépett hatályba. 
            
            
               (2)A szárazföldi eredetű szennyezésről szóló jegyzőkönyv 15. cikke értelmében a Barcelonai Egyezmény és jegyzőkönyvei részes feleinek ülésén a végrehajtásukra vonatkozó intézkedéseket és ütemterveket tartalmazó regionális cselekvési terveket fogadhatnak el.
            
            
               (3)2021. december 7. és 10. között tartandó 22. ülésükön a Barcelonai Egyezmény és jegyzőkönyvei részes felei a szárazföldi eredetű szennyezésről szóló jegyzőkönyv 15. cikke keretében regionális terveket szándékoznak elfogadni a települési szennyvíz és szennyvíziszap kezelésével kapcsolatosan. 
            
            
               (4)Meg kell határozni a Barcelonai Egyezmény és jegyzőkönyvei részes feleinek ülésén az Unió által képviselendő álláspontot, mivel a tervezett határozat révén elfogadandó regionális tervek a szárazföldi eredetű szennyezésről szóló jegyzőkönyv 15. cikkének (3) bekezdésével összhangban kötelező érvényűek lesznek az Unióra nézve. 
            
            
               (5)Mivel az elfogadni szándékozott regionális tervek célja, hogy naprakésszé tegyék a Földközi-tenger védelmére vonatkozó követelményeket, módosítsák az EU nemzetközi kötelezettségvállalásait és törekvéseit, valamint javítsák a környezet védelmét, javasolt, hogy az Unió támogassa a határozat elfogadását,
            
            
               ELFOGADTA EZT A HATÁROZATOT:
            
            
               1. cikk
            
            
               A Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) és jegyzőkönyvei részes feleinek 22. ülésén az Unió támogatja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a települési szennyvíz és szennyvíziszap kezelésére vonatkozó regionális tervek elfogadásáról szóló határozat elfogadását.
            
            
               2. cikk
            
            
               Ennek a határozatnak a Bizottság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
            
         
         
            
               
                     az elnök
               
            
         
         
            
                  
                     (1)
                  
                        HL L 322., 1999.12.14., 18. o.
               
               
                  
                     (2)
                  
                        HL L 322., 1999.12.14., 18. o.